ועדת העבודה, הרווחה והבריאות, כנסת 18, פרוטוקול מספר 453, 2011-03-14 12:45

חיים כץ: צהריים טובים, יום ב' בשבוע, ח' באדר ב, 14 במרץ 2011.

חיים כץ: אני מתכבד לפתוח את ישיבת ועדת העבודה והרווחה והבריאות, והנושא הצעת חוק שירות הקבוע בצבא הגנה לישראל (גמלאות) (תיקון מס' 24), התש"ע-2010, פרוטוקול מספר 453.

חיים כץ: הייתי רוצה לשמוע את נציג הצבא, שייתן לנו סקירה קלה על החוק.

חיים כץ: החוק הזה, צריך להבין, זה הכנה לקריאה שנייה ושלישית.

חיים כץ: בקשה אדוני.

מהרן פרוזנפר: שמי מהרן פרוזנפר, אני היועץ הכספי לרמטכ"ל וראש אגף התקציבים במשרד הביטחון.

מהרן פרוזנפר: אנחנו מבקשים בעצם בתוך ההצעה הזאת שני דברים עיקריים: אחד, אנחנו מבקשים להתאים את ההגדרות כפי שנחקקו בחוק המקורי לכל מיני שינויים שקרו בעקבות רפורמת בכר.

מהרן פרוזנפר: בגדול, אנחנו בעצם רוצים להגדיר את קופת הגמל לקצבה.

מהרן פרוזנפר: זה הדבר הראשון.

מהרן פרוזנפר: הדבר השני, אנחנו היום מפקידים עבור משרתי הקבע שנמצאים בפנסיה צוברת, את הכספים שלהם לשתי קרנות זמניות.

חיים כץ: אתה מדבר על הגדרה 2.

חיים כץ: במקום ההגדרה "קופת גמל לקצבה בקרן ותיקה", תבוא "קופת גמל לקצבה בכל אחת מאלה".

מהרן פרוזנפר: כן.

חיים כץ: האוצר מסכים לזה?

מהרן פרוזנפר: כל מה שאנחנו מביאים לפה, זה מתואם.

חיים כץ: האוצר, אתה מסכים שיקראו קופת גמל לקצבה, במקום קרן ותיקה?

חיים כץ: אתה מסכים?

חיים כץ: כי במילא הוא לא יכול להיות והוא לא שייך לקרן הותיקה.

חיים כץ: אין קרן ותיקה.

חיים כץ: קרן ותיקה זו קרן מתה, לאנשים, שנסגרה בינואר 95', ואז הם היו בכלל בפנסיה תקציבית.

מהרן פרוזנפר: אני אגיד באופן כללי, שכל מה שאנחנו מביאים לפה, זה מתואם באופן מלא עם משרד האוצר, עבר את האישור של משרד האוצר.

מהרן פרוזנפר: אנחנו בעצם מגיעים לפה בהחלטה משותפת.

מהרן פרוזנפר: אין פה חילוקי דעות.

מהרן פרוזנפר: הדבר השני התחלתי להסביר.

מהרן פרוזנפר: משרתי קבע שנמצאים בפנסיה צוברת, אנחנו מפקידים עבורם את הכספים בשתי קופות זמניות.

מהרן פרוזנפר: ההפקדות הן לא הפקדות שמיות, ובעצם אנחנו נמצאים באיזה שהוא תהליך של בחירת חברה מנהלת אחת, שתנהל את הכספים האלה בצורה מסודרת, שהיא מתאימה גם למודל שחתמנו עם האוצר, ומה שאנחנו מבקשים, זה לאפשר את העברה של הכספים האלה בצורה מרוכזת לקרן ברירת המחדל שתיבחר, מבלי צורך להחתים כל אחד מהעמיתים באופן פרטני.

מהרן פרוזנפר: אגב, אמרתי כבר קודם, ציינתי שההפקדות היום ממילא הן לא הפקדות שמיות.

מהרן פרוזנפר: הכספים מחולקים רנדומלית בין שתי קרנות זמניות.

חיים כץ: ואחר כך כל אחד באופן אישי יוכל לבוא ולעזוב את הקופה שלכם וללכת לאן שהוא רוצה.

מהרן פרוזנפר: בוודאי.

מהרן פרוזנפר: כל משרת קבע יוכל לבחור לעצמו איזה מכשיר שהוא רוצה, מתי שהוא רוצה.

מהרן פרוזנפר: הוא יכול לעבור בין המכשירים, הכול לפי החוק, ואנחנו נאפשר לו כמובן לעשות את כל הדברים האלה.

מהרן פרוזנפר: עוד הערה אחת קטנה.

מהרן פרוזנפר: אנחנו ממילא נצטרך לבוא לתיקון חקיקה הרבה יותר רחב כתוצאה מהמעבר של משרתי הקבע לפנסיה צוברת.

מהרן פרוזנפר: זה לא פה.

מהרן פרוזנפר: הדבר הזה נמצא כרגע באיזה שהוא סוג של עבודת מטה מול האוצר.

מהרן פרוזנפר: כשיבשיל העניין הזה ואנחנו נסכם שם את התנאים, אז במילא הסוגיות האלה היותר עקרוניות, יבואו לאישור של הוועדה כמובן.

חיים כץ: משרד המשפטים, אני מבין שאתכם לא סיכמו כלום, אז אולי יש לך התנגדויות?

שי סומך: לא.

שי סומך: הממשלה אישרה את הנוסח הזה.

חיים כץ: אין הערות?

שי סומך: זה נוסח שעבר את משרד המשפטים.

חיים כץ: מה משרד האוצר?

אפרת פוקצה: אני מהלשכה המשפטית.

אפרת פוקצה: אין לנו הערות, למעט הערה אחת לעניין הגדרת מבוטח שעליה דיברתי עם נועה.

חיים כץ: נועה זו היועצת המשפטית לוועדה.

אפרת פוקצה: נועה, היועצת המשפטית לוועדה.

אפרת פוקצה: למעט העניין הזה שילובן,

חיים כץ: ילובן?

אפרת פוקצה: ניסוח קטן שדיברנו עליו לפני הוועדה.

חיים כץ: משרד המשפטים יודע מזה?

אפרת פוקצה: משרד המשפטים גם מודע לעניין הזה.

חיים כץ: והוא גם מסכים?

חיים כץ: עם הצבא ליבנתם את השינוי נוסח?

אפרת פוקצה: לגבי מבוטח או עמית?

אפרת פוקצה: לא, עדיין לא.

חיים כץ: אז אולי אנחנו נדחה את הישיבה לאחרי הפגרה, ואתם תדונו איתם?

אפרת פוקצה: מבוטח או עמית זה מסוג הדברים שאנחנו נשמח אם תסמיך את היועצת המשפטית של הוועדה לאחר מכן, כדי שנחליט מה הנוסח שהוא בעצם קוהרנטי עם שאר החוקים שקיימים היום.

חיים כץ: תשמעי, אתם דנים בגורלם של כל משרתי הקבע, ואתם סוגרים עם כולם, למעט עם הצבא.

חיים כץ: כן.

נועה בן שבת: הצעת חוק שירות הקבע בצבא-הגנה לישראל (גמלאות (תיקון מס' 24), התשע"א-2011 תיקון סעיף 67 א 1.

נועה בן שבת: בחוק שירות הקבע בצבא-הגנה לישראל (גמלאות) [נוסח משולב], התשמ"ה-1985 (להלן-החוק העיקרי), בסעיף 67א- ההגדרה "קופת ביטוח" – תימחק.

נועה בן שבת: במקום ההגדרה "קופת גמל לקצבה" ו"קרן ותיקה" יבוא: "קופת גמל לקצבה" - כל אחת מאלה: קופת גמל לקצבה כהגדרתה בחוק הפיקוח על קופות גמל.

נועה בן שבת: תוכנית ביטוח מפני סיכון מקרה מוות או מפני סיכון אבדן כושר עבודה, שהתיר המפקח על הביטוח לפי הוראות סעיף 40(ב) לחוק הפיקוח על שירותים פיננסיים (ביטוח), התשמ"א-1981, לגבי מי שמופקדים בעדו גם כספים לקופת גמל לקצבה כאמור בפסקה (1).

נועה בן שבת: נחזור פה לנוסח המקורי של הצעת החוק.

נועה בן שבת: אני חושבת שהוא בסופו של דבר נכון יותר.

חיים כץ: שהוא?

נועה בן שבת: מה שהקראתי עכשיו.

נועה בן שבת: "לגבי מי שמופקדים בעדו גם כספים לקופת גמל לקצבה כאמור בפסקה (1)".

נועה בן שבת: זאת אומרת, היא תוכל להיות קופת גמל.

נועה בן שבת: תוכנית הביטוח הזאת היא לא כשלעצמה רק לקצבה, רק אם יש בצידה בעצם הפקדה לקופת גמל לקצבה.

חיים כץ: טוב.

נועה בן שבת: זאת אומרת, עקרונית יכול להיות גם מצב שגם קופת גמל בלי הביטוחים הנוספים, היא תוכל להיות קופת גמל לקצבה לצורכי החוק הזה, והשאלה אם אנחנו לא משאירים את החיילים ללא איזה הגנה בעניין הזה.

חיים כץ: טוב.

נועה בן שבת: אני קיבלתי פה הבהרה מהממונה על הגמלאות, שאמרה לי שלגבי הנושא של חוק חיילים שנספו במערכה וחוק הנכים, אין למעשה שינוי מהמצב הקיים, זאת אומרת הביטוחים האלה זורמים במקביל לזכאויות.

נועה בן שבת: לא גורעים בשום דבר מהזכאויות, כולל הביטוחים הנוספים.

נועה בן שבת: לא יגרעו מהזכאויות לפי חוקי הנכים והתגמולים.

חיים כץ: זה נכון.

נועה בן שבת: אוקיי.

נועה בן שבת: ההגדרות "קרן חדשה מקיפה" ו"קרן חדשה כללית" ו"קרן פנסיה"-יימחקו.

נועה בן שבת: תיקון סעיף 67ג 2.

נועה בן שבת: בסעיף 67ג לחוק העיקרי, במקום " בקרן פנסיה" יבוא "בקופת גמל לקצבה".

נועה בן שבת: תיקון סעיף 67ד 3.

נועה בן שבת: בסעיף 67ד לחוק העיקרי- בכותרת השוליים, במקום ל"קרן פנסיה" יבוא "לקופת גמל לקצבה".

נועה בן שבת: בסעיף קטן (א), ברישא, במקום "לקרן פנסיה כאמור בסעיף קטן (ב)" יבוא "לקופת גמל לקצבה כאמור בסעיף 67ה".

חיים כץ: ואם אני ארצה ללכת לקופת גמל שהיא לא לקצבה?

חיים כץ: תשמע, יש לי קופת גמל לקצבה ויש לי פנסיה של 5,000 שקל, ואני רוצה לעשות קופת גמל לקצבה עד 5,000 שקל, והקופה השנייה, אני אלך לקופת גמל לא משלמת.

חיים כץ: מה אומר האוצר?

אפרת פוקצה: אין בעיה.

חיים כץ: בהגדרה פה אני אמנע?

חיים כץ: זה שאתה מאפשר לי רק ללכת לקופת גמל לקצבה, אני ארצה ללכת לקופת גמל לא משלמת.

אפרת פוקצה: קופת הגמל לקצבה כוללת גם משלמת וגם לא משלמת לקצבה, ולכן אין בעיה מבחינה זו.

חיים כץ: אוקיי.

חיים כץ: זה ההגדרה?

אפרת פוקצה: כן.

חיים כץ: טוב.

נועה בן שבת: סעיף קטן (ב) – בטל.

נועה בן שבת: תיקון סעיף 67ה 4.

נועה בן שבת: בסעיף 67ה לחוק העיקרי – בכותרת השוליים, במקום "קרן הפנסיה" יבוא "קופת הגמל לקצבה".

נועה בן שבת: במקום סעיף קטן (א) יבוא: "(א) חייל חדש רשאי לבחור, בכל עת, קופת גמל לקצבה שבה יהיה עמית ושאליה ישולמו הסכומים כאמור בסעיף 67ד, בכפוף להגבלות על צירוף עמיתים שנקבעו בתקנון קופת הגמל".

חיים כץ: אתם רוצים לשנות את השם עמית?

נועה בן שבת: לא רוצים לשנות.

נועה בן שבת: הנוסח הזה "מבוטח", מופיע במקומות אחרים, "שבה יהיה מבוטח", אבל כיוון שיתכן שקופת הגמל לא כוללת בכלל ביטוחים, אז זה לא נכון להשתמש במילה "מבוטח".

חיים כץ: מה, זה לא ביטוח פנסיוני?

חיים כץ: אין הגדרה של ביטוח פנסיוני שהוא לא כולל ביטוח בריאות, שארים, נכות?

אפרת פוקצה: לעניין קופת גמל, מדובר בעמית.

אפרת פוקצה: לעניין קרן פנסיה ולעניין כל ביטוח אחר, מדובר באמת במבוטח.

אפרת פוקצה: מאחר שיש פה את האופציה להיות גם בקופת גמל שאינה מבטחת, אז הטרימינולוגיה "מבוטח" לא מתאימה.

אפרת פוקצה: אנחנו נחשוב על טרימינולוגיה שלוקחת בעצם גם את זה וגם את זה.

מהרן פרוזנפר: מקובל עלי שההסבר של אפרת יהיה ההסבר, שזה טרימינולוגיה שצריכה לקחת בחשבון גם וגם.

מהרן פרוזנפר: אפשרות של גם וגם.

נועה בן שבת: אז אתם מעדיפים שנכתוב "עמית לרבות מבוטח"?

מהרן פרוזנפר: כן.

אפרת פוקצה: אני רק רוצה שזה יהיה בעצם אחיד משאר החקיקות.

חיים כץ: זה לא העמית.

חיים כץ: העמית יכול להיות גם מבוטח.

נועה בן שבת: עמית או מבוטח.

נועה בן שבת: זה יכול להיות שניהם.

חיים כץ: טוב.

יוסי דסקל: אני לא חושב שיש לזה נפקות של ממש, ואני חושב שכל חלופה היא בסדר, לרבות מבוטח.

נועה בן שבת: נגיד ש"חייל חדש רשאי לבחור, בכל עת, קופת גמל לקצבה שבה יהיה עמית או מבוטח, ושאליה ישולמו הסכומים כאמור בסעיף 67ד, בכפוף להגבלות על צירוף עמיתים שנקבעו בתקנון קופת הגמל.

נועה בן שבת: " (3) בסעיף קטן (ב) - (א) ברישא, במקום "משלושה חודשים" יבוא "מ-30 ימים".

נועה בן שבת: (ב) בפסקה (1), במקום "בקרן פנסיה" יבוא "בקופת גמל לקצבה".

נועה בן שבת: (ג) בפסקה (2), במקום "קרן הפנסיה" יבוא "קופת הגמל לקצבה".

נועה בן שבת: (ד) בפסקה (3), במקום "קרן פנסיה" יבוא "קופת גמל לקצבה".

נועה בן שבת: כאן מקצרים את התקופה שבה החייל צריך להודיע על הבחירה שלו, זה ה-30 ימים.

יוסי דסקל: אנחנו משווים את זה בעצם לשאר המשק.

יוסי דסקל: כל המשק זה יהיה 30 יום לפני תחילת העבודה.

יוסי דסקל: משום מה בשירות הקבע זה נקבע לשלושה חודשים, אבל לפעמים הגיוס הוא בתוך פחות משלושה חודשים, ולכן אנחנו פשוט משווים את זה לשאר ההוראות.

נועה בן שבת: (4) בסעיף קטן (ג) - (א) ברישא, במקום "משרד הביטחון יבוא "שר הביטחון" ובמקום "קרן פנסיה" יבוא "קופת גמל לקצבה".

נועה בן שבת: פה מדובר על הבחירה של קופת ברירת המחדל, שר הביטחון קובע קופת ברירת מחדל, אבל אם הוא בעתיד יקבע, ואני מניחה שיתכן מצב שבעתיד הוא יקבע קופת ברירת מחדל, לא יחולו ההוראות שקבועות פה לעניין העברה האוטומטית של חיילים מקופת ברירת מחדל אחת לשנייה.

נועה בן שבת: ככה זה משתמע מנוסח החוק כעת.

יוסי דסקל: הכוונה להוראת המעבר הספציפית?

חיים כץ: כן.

יוסי דסקל: הוראת המעבר תחול רק בתקופה שהוגדרה עד ל-31 במרץ 2012.

מהרן פרוזנפר: התשובה היא כן.

מהרן פרוזנפר: אין פה כוונה שכל פעם ייקבע קרן ברירת מחדל, וכל הכספים יעברו--- , אלא זה מעשה חד פעמי שנולד מזה שיש קרנות זמניות שהן לא שמיות, וברגע שהנושא הזה ייגמר, בעצם מתבטלת האפשרות הזאת לחזור עליה.

נועה בן שבת: ומבחינת ברירת המחדל, אתם תביאו בחשבון את זה שיכול להיות שהיא תהיה קופה לא משלמת, ואז תיקחו בחשבון גם את דמי הניהול לקופה המשלמת?

מהרן פרוזנפר: ברור.

נועה בן שבת: את הכול הם הביאו בחשבון.

נועה בן שבת: (ב) בפסקה (2), במקום "בקרן אחרת" יבוא "בקופת גמל לקצבה אחרת".

נועה בן שבת: הוראת מעבר 5.

נועה בן שבת: קבע שר הביטחון, בהסכמת שר האוצר, קופת גמל לקצבה לפי הוראות סעיף 67ה(ג) לחוק העיקרי, כנוסחו בסעיף 4(4) לחוק זה (בסעיף זה – קופת ברירת המחדל), עד יום ח' בניסן התשע"ב (31 במרס 2012), יחולו הוראות אלה: (1) חייל חדש כהגדרתו בסעיף 67א לחוק העיקרי שביום שבו נקבעה קופת ברירת המחדל היה מבוטח לפי הוראות סעיף 67ה(ג)(2) לחוק העיקרי, כנוסחו לפני תחילתו של חוק זה, בקופת גמל לקצבה שנקבעה כאמור באותו סעיף (בסעיף זה-קופה קיימת), ישלח לו הממונה כהגדרתו בסעיף 1 לחוק העיקרי (בסעיף זה – הממונה), הודעה שתכלול את אלה: זכותו לבחור בקופת גמל לקצבה, לפי שיקול דעתו, בהתאם להוראות סעיף 67ה לחוק העיקרי, כנוסחו בסעיף 4 לחוק זה, ובכלל זה בהמשך הביטוח בקופה הקיימת, והצורך להודיע על בחירתו בתוך המועד שנקבע בהודעה, שלא יקדם מ-60 ימים ממועד משלוח ההודעה (בסעיף זה-המועד האחרון לבחירה).

נועה בן שבת: פרטים על קופת ברירת המחדל.

נועה בן שבת: ההוראות שיחולו עליו לפי פסקה (2), אם לא יודיע לממונה לפי פסקה (2) על בחירתו בקופת גמל לקצבה לפי הוראות פסקת משנה (א).

נועה בן שבת: השאלה לגבי ההודעה הזאת, אם עכשיו בשלב זה שהוא היה מבוטח בקופת ברירת המחדל, מתכוונים להעביר אותו לקופת ברירת מחדל חדשה?

חיים כץ: לא.

נועה בן שבת: לא צריך למסור לו גם על אפשרויות---

חיים כץ: לא לברירת מחדל.

נועה בן שבת: הוא עובר לקופת ברירת המחדל החדשה.

חיים כץ: מה פתאום?

חיים כץ: הוא עובר לקופות שהם סגרו איתם מכרז.

נועה בן שבת: שזה קופת ברירת המחדל החדשה.

חיים כץ: אוקיי, אבל אז הוא יכול בתוך זמן נתון, כל חייל, הוא יכול לבוא ולהגיד, אני לא רוצה את הקופה הזאת, אני הולך לקופה של פקידי האוצר.

נועה בן שבת: אבל השאלה אם בשלב זה לא צריך לבוא ולהגיד לו, נציג בפניך את האפשרויות, אתה יכול ללכת לקופה זו או קופה אחרת.

חיים כץ: החוק נותן לו את זה.

נועה בן שבת: החוק מאפשר לו.

חיים כץ: החוק מאפשר לו לקום כל בוקר ולהחליף קופה, ואז הוא מאבד את תקופת האכשרה, הוא מקבל דמי ניהול שונים.

חיים כץ: זה כבר בחוק.

חיים כץ: נכון שהם שונים, אבל הם לא שונים מהחוק.

חיים כץ: שונים בהתייחסות, אבל הם לא שונים בחוק.

נועה בן שבת: בסדר.

נועה בן שבת: (2) לא הודיע חיל חדש כאמור בפסקה (1) לממונה, על בחירתו בקופת גמל לקצבה, לפי הוראות פסקת משנה (א) של פסקה (1), עד המועד האחרון לבחירה, יראו אותו כמי שהגיש בקשה להעביר את הכספים שנצברו לזכותו בחשבונו בקופה הקיימת לקופת ברירת המחדל, בהתאם להוראות לפי סעיף 23 לחוק הפיקוח על שירותים פיננסיים (קופות גמל), התשס"ה-2005 (בסעיף זה-חוק הפיקוח על קופות גמל), ולהיות מבוטח בקופת ברירת המחדל.

נועה בן שבת: (3) הממונה יעביר לקופת ברירת המחדל, בתוך 10 ימים מהמועד האחרון לבחירה, את רשימת החיילים החדשים שמתקיים לגביהם האמור בפסקה (2), ויחולו לגביהם ההוראות לפי סעיף 23 לחוק הפיקוח על קופות גמל לעניין העברת כספים מהקופה הקיימת לקופת ברירת המחדל, ואולם לעניין ההוראות האמורות יראו את המועד שבו מסר הממונה לקופה הקיימת את רשימת החיילים החדשים לפי פסקה זו, כמועד הגשת הבקשה להעברת כספים בין הקופות.

חיים כץ: יש למישהו בחדר הזה, לפני שאנחנו עוברים להצבעה, להעיר משהו, רוצה משהו?

חיים כץ: כן, משרד המשפטים.

שי סומך: נראה לי שיש פער בין יום התחילה שמוזכר בסעיף 5.1, לבין היום שבו יסתיים המכרז, תהיה התקשרות עם החברה החדשה.

יוסי דסקל: יש כאן הגדרה שמפנה לחוק הנוכחי.

יוסי דסקל: ההגדרה הזאת לפי ההערה של משרד המשפטים, היא תיכנס לתוקף רק לאחר הפרסום של התיקון החדש לחוק.

יוסי דסקל: זה לא מיום קבלת התיקון החדש לחוק.

נועה בן שבת: לגבי איזה הגדרה אתם מדברים?

יוסי דסקל: בסעיף 5.1.

שי סומך: אני צריך לבדוק את הנושא הזה.

חיים כץ: אתה לא רוצה שנאשר היום?

שי סומך: אני רוצה שנאשר, אבל הייתי צריך דקה כדי לבדוק את הנושא.

חיים כץ: קח דקה.

שי סומך: לפי הנוסח הקיים אחרי התיקונים שהוכנסו כאן, ההודעה על האפשרות לבחור, תישלח למי שהיה מבוטח לפי הקרנות הקודמות, לפני יום הפרסום של החוק.

שי סומך: בודקים את כל האוכלוסיה של החיילים---

חיים כץ: מה זה בודקים?

שי סומך: כשרוצים לשלוח את ההודעות, יבדקו מיהם האוכלוסיה---

חיים כץ: הם יודעים.

שי סומך: אוקיי.

חיים כץ: כל מי שנכנס לקבע החל מה-1 בינואר 2004?

שי סומך: עד יום הפרסום.

חיים כץ: אז עד בכלל.

נועה בן שבת: ומגויס חדש מיום התחילה.

חיים כץ: מגויס לא מעניין, רק מי שנכנס לקבע.

נועה בן שבת: מי שנכנס לקבע מיום התחילה של החוק ועד ח' בניסן, בתקופה שבינתיים, והוא לא בחר קופה, אז לאיזה קופת ברירת מחדל?

שי סומך: החיילים החדשים שיתגייסו, יצטרפו לחברות החדשות.

חיים כץ: או לכל מקום שירצו.

נועה בן שבת: אוקיי, בסדר.

חיים כץ: אוקיי, מאחר ולאף אחד סביב לשולחן הזה אין הערות ביחס להצעת החוק הזאת, אז אנחנו פה מהוועדה רוצים לאחל לכם שתעשו משא ומתן טוב ותביאו דמי ניהול נמוכים במיוחד.

חיים כץ: אתם עושים גם ביטוחים שם, או עושים ביטוחים בנפרד?

מהרן פרוזנפר: גם.

חיים כץ: גם ביטוחים של אבדן כושר עבודה עיסוקי?

מהרן פרוזנפר: כל מה שיש בתוך קרן פנסיה.

חיים כץ: יש אבדן כושר עבודה עיסוקי ויש אבדן כושר עבודה אחר.

חיים כץ: אם יש לי מסגר ואני עושה לו אבדן כושר עבודה עיסוקי, לא יכולה הוועדה הרפואית לבוא ולהגיד לי תשמע, תעשה אותו פקיד.

חיים כץ: הוא מסגר.

חיים כץ: אם הוא לא מסוגל לעבוד כמסגר, הוא פורש לפנסיה רפואית.

מהרן פרוזנפר: העניין הזה בהסדר שלנו, הוא פטור באופן מלא.

מהרן פרוזנפר: לדוגמא, לוחם שלא יוכל להיות לוחם, לא יגידו לו, בוא תלך עכשיו להיות פקיד, וכך נפתור את הבעיה.

מהרן פרוזנפר: לעניין הזה הוא פטור.

חיים כץ: יש לכם מכסות?

מהרן פרוזנפר: יש לנו סיכום עם האוצר על מכסות של כמות של אנשים כאלה בשנה, והעניין הזה הוא פתור.

מהרן פרוזנפר: אגב, זה שורש העניין, למה השירות בקבע הוא שונה לגמרי מסתם מקום עבודה.

חיים כץ: לא, לא, זה לא העניין.

חיים כץ: העניין שבשירות בקבע האוצר מחליט בשבילכם, ולכם אין "סיי".

חיים כץ: זה העניין, שאין לכם "סיי", והם אומרים, זה וקדש.

חיים כץ: אתם לא יכולים אפילו לצאת להפגנונת, ואתם לא יכולים אפילו לשלוח את הנשים שלכם להתאגד.

חיים כץ: זה העניין, שהאוצר שולט.

חיים כץ: בשביל זה אין לכם הסכם עבודה.

חיים כץ: בשביל זה מפעילים לכם את הסכם השכר, להחלטת ממשלה משנת 78', ובשביל זה עד עכשיו לא קיבלתם את ה-2,000 שקל שכל המשק קיבל, בגלל שאתם שבויים בידי האוצר, וזה לפרוטוקול.

חיים כץ: יחד עם זה, מאחר ואנחנו מבינים פה בוועדה, מי מכם ישב בגיבוש ההסכם הזה.

חיים כץ: אנחנו מבינים הרבה מעבר למה שנאמר פה, בגיבוש ההסכם הזה, ואנחנו יודעים שעשיתם עבודה טובה למען ציבור המתגייסים העתיד לקבע, העכשווי והעתידי, לא על אלה של הפנסיה התקציבית, אבל אלה שנכנסו לקבע מינואר 2004, וכל אלה שייכנסו בעתיד, אז אני חושב שאני אמליץ לחברי הוועדה שנמצאים פה, לתמוך בהצעת החוק בקריאה שנייה ושלישית, ולהביא אותה מליאה, למען שהיא תאושר ותוכלו לעבור לקופות סדירות ומעוגנות, ולסיים את המכרז.

חיים כץ: אי לכך אנחנו נעבור להצבעה על מה שהוקרא פה.

חיים כץ: מי בעד, ירים את ידו.

חיים כץ: הצבעה בעד – פה אחד ההצעה אושרה כל חברי הכנסת שנמצאים פה בחדר ובעלי זכות בחירה, הצביעו בעד ההצעה הזאת.

חיים כץ: אנחנו שמחים להודיע לכם שהוועדה אישרה את הצעת חוק שירות הקבע צבא-הגנה לישראל (גמלאות) (תיקון מס' 24), התשע"א-2011 כהכנה לקריאה שנייה ושלישית, ואני מקווה שהיא תבוא בשבוע הבא או שבוע אחרי זה למליאה לאישור, ונאשר אותה בשנייה ושלישית.

חיים כץ: תודה רבה, הישיבה נעולה.